钦定古今图书集成/明伦汇编/宫闱典/第074卷 > 《卫参政转官谢皇太子笺》前人
## 钦定古今图书集成/明伦汇编/宫闱典/第074卷 > 《卫参政转官谢皇太子笺》前人

圜坛入陛，锡福庶民。方岳诸侯，进官一列。并爰田而
增衍，溯少海以如归。伏念臣一去宾阶，六周岁籥。高
飞鸿鹄，宁资羽翼之功；行中鸾和，莫效箴谋之助。况
南浮于湘水，徒东望于瑶山。恭闻肆类之修，遥想百
神之享。敢图赉予殷厚，眷注骈蕃。伏遇皇太子殿下，
相视紫坛，疏恩赤县。悟南阳之牍，夙亶聪明；记东海
之名，弗遗故旧。昭兹异数，施及孤踪。臣敢不祇服恩
言，益图美报。贾谊自伤其无状，既见受釐；吴芮势疏
而最忠，尚希著令。